Dôvodová správa



A. Všeobecná časť

Podľa § 3 ods. 6 zákona č. 385/2019 Z. z. o kompenzačnom príspevku baníkom a o zmene a doplnení niektorých zákonov (ďalej len „zákon“) je Ministerstvo práce, sociálnych vecí a rodiny Slovenskej republiky splnomocnené vydať opatrenie, ktorým k 1. januáru kalendárneho roka upraví sumy a koeficienty kompenzačného príspevku baníkom.  
Úprava súm a koeficientov sa v súlade s § 3 ods. 6 zákona vykoná tak, že uvedené sumy a koeficienty sa vynásobia koeficientom, ktorým sa upravili sumy životného minima, pričom výsledné sumy sa zaokrúhlia na jedno desatinné miesto.
Navrhovaná úprava súm a koeficientov kompenzačného príspevku baníkom si v roku 2027 vyžiada zvýšenie čerpania finančných prostriedkov na uvedené štátne sociálne dávky v sume 314 688 eur. Výdavky vyplývajúce z návrhu opatrenia v rokoch 2027 až 2029 budú zabezpečené v rámci limitov výdavkov kapitoly Ministerstva práce, sociálnych vecí a rodiny Slovenskej republiky na príslušný rozpočtový rok.

Návrh opatrenia bude mať negatívny vplyv na rozpočet verejnej správy, pozitívne sociálne vplyvy. Ostatné vybrané vplyvy sa nepredpokladajú. 

Návrh opatrenia je v súlade s Ústavou Slovenskej republiky, ústavnými zákonmi a nálezmi ústavného súdu, ďalšími všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, a s právom Európskej únie.
 
Návrh opatrenia nie je predmetom vnútrokomunitárneho pripomienkového konania.

